MEDDELELSE FRA KOMMISSIONEN TIL RÅDET OG EUROPA-PARLAMENTET - Det særlige administrative område Macao: tredje årsrapport - 2002

INDHOLDSFORTEGNELSE

1. Indledning

2. GENNEMFØRELSE AF "ÉT LAND, TO SYSTEMER"-PRINCIPPET

3. RETLIG OG ADMINISTRATIV UDVIKLING

4. LIBERALISERING AF SPILLEINDUSTRIEN

5. DEN ØKONOMISKE SITUATION

6. FORHOLDET MELLEM EU OG MACAO

7. KONKLUSION

1. Indledning

Europa-Kommissionen fortsætter med at overvåge gennemførelsen af princippet om "ét land, to systemer" i det særlige administrative område Macao i Folkerepublikken Kina og har derfor fulgt udviklingen dér med stor interesse. Som det var tilfældet med Kommissionens to foregående rapporter sigtes der med denne på at vurdere udviklingen i SAR Macao og dets forbindelser med Den Europæiske Union.

Macao nød en vedvarende økonomisk vækst i 2002. Regeringen iværksatte på linje med sin strategi for diversificering af Macaos økonomi nogle vigtige reformer, navnlig en omstrukturering af Macaos spilleindustri. Princippet om "ét land, to systemer" har fungeret på tilfredsstillende måde, omend SAR-myndighederne på længere sigt bør styrke og modernisere den offentlige tjeneste. Vedtagelsen af en lov om bekæmpelse af undergravende virksomhed kan påvirke SAR's specifikke status, og EU vil følge udviklingen nøje.

2. GENNEMFØRELSE AF "ÉT LAND, TO SYSTEMER"-PRINCIPPET

- Stadfæstelse af princippet

Centralregeringen i Beijing har på ny erklæret sin opbakning af princippet om "ét land, to systemer" i offentlige erklæringer. I en tale til Folkekongressen den 5. marts 2002 udtalte premierminister Zhu Rongji:

"Vi skal til fulde anvende princippet om "ét land, to systemer" og grundloven for de særlige administrative regioner Hongkong og Macao. Det er vort faste og urokkelige mål at sikre langsigtet stabilitet, velstand og udvikling dér. Centralregeringen vil yde fuld støtte til regeringerne i Hongkong og Macao og deres ledere i deres bestræbelser for at styre områderne i overensstemmelse med lovgivningen, og den vil yderligere styrke det økonomiske, handelsmæssige, videnskabelige, teknologiske, kulturelle og uddannelsesmæssige samkvem og samarbejde mellem hovedlandet og Hongkong og Macao. Vi har den største tillid til Hongkongs og Macaos fremtid."

- Virkeliggørelse af princippet

Grundlovens artikel 23

Administrations- og justitsminister Florinda Chan bebudede den 1. oktober, at regeringen ville udarbejde en lov om national sikkerhed til gennemførelse af grundlovens artikel 23. Regeringen planlagde at udarbejde et lovforslag vedrørende artikel 23 og at forelægge det for den lovgivende forsamling i begyndelsen af 2003 som start på lovgivningsprocessen. Regeringen vil høre den lovgivende forsamling om, hvorledes Macaos indbyggere bedst kan konsulteres om lovforslaget.

Både administrations- og justitsministeren og formanden for den lovgivende forsamling har udtalt, at det er en forfatningsmæssig pligt for SAR Macao at gennemføre artikel 23, så konsultationen vil blive begrænset til lovforslaget og ikke spørgsmålet om, hvorvidt en sådan lovgivning er nødvendig. Lovteksten er endnu ikke offentliggjort, men ved udgangen af 2002 syntes Macaos befolkning at tage situationen helt roligt.

I modsætning til SAR Hongkong, hvor lovforslaget vedrørende artikel 23 byggede på en ajourført udgave af eksisterende forordninger, siger Macaos regering, at loven vedrørende artikel 23 skal udfylde en lakune i lovgivningen. Den portugisiske lovgivning på området blev nemlig ugyldig, da Macao overgik til kinesisk forvaltning i december 1999, og den eksisterende straffelovgivning i Macao omfatter kun "anslag mod territoriet" og ikke mod staten.

Forhandling om en aftale mellem Macao og det kinesiske hovedland om undgåelse af dobbeltbeskatning

SAR Macao og centralregeringen i Beijing indledte i 2002 forhandlinger om en aftale om undgåelse af dobbeltbeskatning. Aftalen vil blive baseret på OECD- og FN-modeller. Regeringen for SAR Macao håber, at aftalen kan ligge klar i 2003, og agter at føre forhandlinger senere om flere aftaler med andre handelspartnere.

3. RETLIG OG ADMINISTRATIV UDVIKLING

Efter konsolideringen af forskellige institutioner, der blev oprettet i 2000, begyndte regeringen for SAR Macao gradvis at opbygge forvaltningens retlige kapacitet og gøre den mere effektiv.

- Opbygning af den retlige kapacitet

SAR Macao lider under ikke at have tilstrækkelig mange juridiske eksperter til at udarbejde lovgivning (både på portugisisk og kinesisk) og varetage domstolsarbejde. Det har resulteret i forsinkelser både inden for den lovgivende forsamlings lovgivningsarbejde og domstolenes arbejde. Præsidenten for retten i sidste instans kom specielt ind på disse mangler i sin tale ved åbningsceremonien for retsåret ved udgangen af oktober.

Regeringen har opstillet en liste på 179 love og forordninger, som på kort eller mellemlang sigt skal undersøges, gennemføres eller ændres. Regeringen for SAR Macao planlægger at bibringe offentligt ansatte en generel juridisk viden og at uddanne specialister i udarbejdelse af lovgivning. Det skal i den forbindelse bemærkes, at projektet mellem EU og Macao om juridisk samarbejde blev påbegyndt ved udgangen af 2002. En af de første aktiviteter som led i dette projekt var uddannelse i udarbejdelse af lovgivning.

Regeringen agter også at udvide konsultationerne om lovgivningsarbejde, som kommer til at omfatte grundlovens artikel 23, oprettelse af en domstol for behandling af begrænsede gældsspørgsmål og ændringer af skattesystemet.

- Gradvis reform af forvaltningen

Umiddelbart før oprettelsen af SAR Macao i slutningen af december 1999 forlod flertallet af portugisiske offentligt ansatte i den portugisiske forvaltning Macao. SAR Macaos forvaltning er således en ung forvaltning, som har brug for uddannelse og gradvis reform. Den øverste leder har peget på, at Macao har brug for en forvaltning, der er tilpasset Macaos nye internationale og regionale miljø.

Regeringen iværksatte i 2001 et uddannelsesprogram med hjælp fra Singapores forvaltningshøjskole. Seks hundrede tjenestemænd i leder- og mellemlederfunktioner havde allerede gennemgået management-uddannelsesprogrammet ved udgangen af 2002.

Regeringens mål er at gøre den offentlige forvaltning mere effektiv, at øge servicekvaliteten og de ansattes ansvarsfornemmelse. Efter uddannelsesprogrammet opmuntres de offentligt ansatte til at fremkomme med forslag til, hvordan forvaltningsstrukturen kan strømlines og procedurerne forenkles.

Regeringen vil gå ordnet til værks med reformen af forvaltningen. Der blev i 2002 oprettet et tilsynsorgan for den offentlige forvaltning. Det skal forelægge regeringen forslag om tre emner: hvorledes forvaltningsstrukturen kan rationaliseres, forvaltningsprocedurerne forenkles og servicekvaliteten forbedres.

4. LIBERALISERING AF SPILLEINDUSTRIEN

Regeringen fører en mere diversificeret strategi for at udvikle Macao til et regionalt underholdnings-, udstillings- og konferencecenter med spilleindustrien som trækplaster. SAR Macaos lovgivende forsamling vedtog i september 2001 en ny ordning for spilleindustrien, hvorefter monopolsystemet blev afskaffet og tre nye licenser udstedt efter offentligt udbud. Casino-monopolet, som forretningsmagnaten Stanley Ho's Sociedade de Turismo e Diversões de Macao (STDM) fik tildelt i 1962, udløb den 31. marts 2002.

De tre nye koncessionshavere er:

- Galaxy Casino Company Limited

- Wynn Resorts (Macao) Limited

- Sociedade de Jogos de Macao, S.A. (SJM).

SJM er datterselskab af STDM og overtager det tidligere monopols casinoforretning. De to andre licenshavere er amerikanske investorer fra Las Vegas og deres Hongkong-partnere. Udenlandsk ejerskab tillades, men investeringer fra det kinesiske hovedland i spilleindustrien er fortsat strengt forbudt. [Koncessionshaverens administrerende direktør skal være fastboende i SAR Macao og eje mindst 10 % af selskabets aktier.] Koncessionsperioden varierer mellem 18 og 20 år. De tre nye koncessionshavere har investeret i alt 17,5 mia. patacas (2,3 mia. EUR). Opførelsen af de nye hoteller begyndte i 2002, og det første nye hotel forventes at blive taget i brug ved udgangen af 2003.

Monopolets ophævelse betragtes som et forsøg på at forbedre den økonomiske vækst og øge skatteindtægterne. Macaos regering havde i den henseende stor succes med liberaliseringen i det første år. BNP i faste priser og skatteindtægterne voksede kraftigt i 2002.

5. DEN ØKONOMISKE SITUATION

Spille- og turistindustrien har fortsat i det væsentlige været det økonomiske grundlag for Macao. Side om side med liberaliseringen af spilleindustrien sigter regeringen for SAR Macao mod at diversificere økonomien til andre sektorer i fremtiden, f.eks. konference- og udstillingsvirksomhed. BNP i faste priser udviste en bemærkelsesværdig vækst på 9,5 % i 2002 efter en mindre vækst i de foregående to år. Den livlige vækst kunne tilskrives den solide turistindustri sammen med de nye impulser fra liberaliseringen af spilleindustrien.

Vareeksporten voksede i almindelighed med 6,4 % i faste priser i 2002, hovedsagelig med bestemmelsessted i det kinesiske hovedland. På næsten alle større markeder registreredes der en negativ vækst, undtagen det amerikanske tekstil- og beklædningsmarked, der fortsat var den største eksportkategori, som tegnede sig for omkring 84 % af den samlede eksport.

På serviceområdet nåede antallet af besøgende et rekordniveau på 11,5 millioner i 2002, hvilket er en stigning på 12,2 % i forhold til 2001. Over 90 % af turisterne var fra Hongkong, det kinesiske hovedland og Taiwan. Den hurtigst voksende kilde til besøgende var det kinesiske hovedland med 40 % flere end i 2001 og nær 40 % af det samlede antal besøgende. De fleste besøgende kommer dog stadig fra Hongkong, selvom antallet faldt en smule med 1,8 %.

Macao-regeringens budgetstilling er forsvarlig. Regeringen registrerede et budgetoverskud på 1,7 mia. patacas (224 mio. EUR) i regnskabsåret 2002 eller over 3 % af det nominelle BNP. Skatteindtægterne fra spilleindustrien voksede kraftigt med 24,6 % til et rekordbeløb på 7,6 mia. patacas (1 mia. EUR) i 2002, til dels på grund af en satsforhøjelse fra 31,8 % til 35 % i 2002. Det er værd at bemærke, at skatten på spil tegnede sig for to tredjedele af budgetindtægterne, hvilket er betydeligt mere end andelen på 46-60 % i de seneste år.

Trods den stærke økonomiske vækst i 2002 led Macao stadig under en langvarig deflation med et prisfald på et kumuleret grundlag på 9 % siden 1999. Forbrugerprisindekset faldt med 2,6 % i 2002.

Arbejdsløsheden var relativ uændret på 6 % året igennem. Den sociale uro synes dog at have aftaget i takt med regeringens hjælpeforanstaltninger. Der er således oprettet et omskolingsfond på 400 mio. patacas (52,6 mio. EUR) til at finansiere uddannelsestiltag og direkte finansiel støtte til de arbejdsløse. Skattelempelserne for skatteydere og erhvervslivet, som blev indført i 2002, bliver opretholdt i 2003.

I et forsøg på at forhindre en udflytning af forarbejdningsvirksomhed fra Macao, særlig i forbindelse med afskaffelsen af tekstilkontingenterne i 2005, har regeringen for SAR Macao indledt drøftelse med Zhuhai, som er naboby i hovedlandet, om at oprette en industrizone på tværs af grænsen. Regeringerne på begge sider har i princippet aftalt at skabe en industrizone på et inddæmmet område. Der skal endnu nås til enighed om problematiske enkeltheder f.eks. overholdelse af oprindelsesregler, jurisdiktion, fortoldning, beskatning og forholdet mellem arbejdstagere fra Macao og det kinesiske hovedland.

6. FORHOLDET MELLEM EU OG MACAO

- Økonomiske forbindelser

EU er en af Macaos vigtigste handelspartnere. I 2002 var EU det andet største eksportmarked efter USA og den tredje største leverandør af varer efter det kinesiske hovedland og Hongkong. Den samlede bilaterale handel mellem EU og Macao udgjorde 1,04 mia. EUR (eksport 711 mio. EUR, eksport: 328 mio. EUR).

- Intellektuel ejendomsret

Det er ubestrideligt, at Macao har gjort store fremskridt med hensyn til beskyttelse af intellektuel ejendomsret, navnlig ved at bringe sin lovgivning på linje med de internationale standarder i WTO's TRIPS-aftale og forbedre håndhævelsesinstanserne med oprettelse af en ny toldafdeling til at tage sig af dette anliggende. Europa-Kommissionen er dog urolig over, at der stadig forekommer piratkopiering og varemærkeforfalskning i Macao, og at varemærker ikke beskyttes.

- Visumfri adgang og tilbagetagelsesaftale

Efter Rådets forordning (EF) nr. 539/2001 af 15. marts 2001, hvorved 13 af de 15 EU-medlemsstater indrømmer visumfri adgang for indehavere af et pas fra SAR Macao fra den 10. april 2001, har også Det Forenede Kongerige og Irland indrømmet samme adgang med virkning fra henholdsvis den 17. og den 29. april 2002. Forhandlingerne om en tilbagetagelsesaftale mellem EU og Macao blev afsluttet i juni 2002. Tilbagetagelsesaftalen blev paraferet i oktober i tilslutning til mødet i Det Blandede Udvalg EU-Macao.

- Blandet Udvalg

Det niende møde i Det Blandede Udvalg, der er nedsat i henhold til samarbejdsaftalen mellem EF og Macao, fandt sted i Macao den 18. oktober 2002. Parterne gennemgik den indenlandske udvikling og gjorde status over deres bilaterale forbindelser. Det Blandede Udvalg noterede sig afslutningen af tre EF-Macao-finansierede samarbejdsprojekter og igangsættelsen af et nyt projekt vedrørende juridisk samarbejde.

- Asia-Enterprise

Anden session af erhvervsmødet mellem EU og Kina blev afholdt i Macao den 3.-5. juni 2002. Mødet blev samfinansieret af Europa-Kommissionen og regeringen for SAR Macao. Der deltog over 300 virksomheder fra EU og Kina i mødet, som fokuserede på seks sektorer (tekstilvarer og beklædningsgenstande, metal og maskiner, IT og elektronik, byggematerialer, miljøteknologi og fødevareforarbejdning).

- Besøg fra Det Europæiske Økonomiske og Sociale Udvalg

En delegation fra Det Europæiske Økonomiske og Sociale Udvalg under ledelse af formanden for studiegruppen vedrørende forbindelserne mellem EU og Kina Sukhdev Sharma aflagde besøg i Macao i juli. Den mødtes med Macaos generelle handelskammer, sammenslutningen af fagforeninger, den katolske kirke og universitetsprofessorer. Besøget fokuserede på økonomiske og sociale anliggender.

7. KONKLUSION

Tre år efter overtagelsen nyder regeringen for SAR Macao godt af en blomstrende økonomisk udvikling. Myndighedernes strategi med økonomisk diversificering hidrører fra en klar vision af territoriets økonomiske styrke og svagheder. Liberaliseringen af spilleindustrien har allerede givet sine første resultater og vil tiltrække ca. 2 mia. EUR i investeringer i de kommende år. Denne succes har bidraget til en optimistisk atmosfære for udsigterne på mellemlang sigt og den øverste leders aktuelle popularitet.

Der ligger dog endnu mange opgaver forude: diversificering af eksportstrukturen, reform af retssystemet, modernisering af forvaltningen og hospitalssystemet, forbedring af den sociale velfærd, tilpasning af arbejdsstyrken osv. Det er meget opmuntrende, at regeringen for SAR Macao er klar over disse udfordringer og rede til at foretage de relevante reformer.